

 ประกาศอธิบดีกรมสรรพากร

เกี่ยวกับภาษีเงินได้ (ฉบับที่ ๔๕๗)

เรื่อง กำหนดคุณสมบัติ หลักเกณฑ์ วิธีการ และเงื่อนไขการเป็นตัวแทนหักภาษีเงินได้ ณ ที่จ่าย
และนำส่งภาษีเงินได้หัก ณ ที่จ่าย แทนผู้จ่ายเงินได้

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 อาศัยอำนาจตามความในวรรคสามของมาตรา ๕๐ ทวิ แห่งประมวลรัษฎากร ซึ่งแก้ไขเพิ่มเติม
โดยพระราชกำหนดแก้ไขเพิ่มเติมประมวลรัษฎากร (ฉบับที่ ๕) พ.ศ. ๒๕๒๑ อธิบดีกรมสรรพากร ให้ยกเว้น
การออกหนังสือรับรองการหักภาษี ณ ที่จ่าย ทันทีทุกครั้งที่มีการหักภาษี ณ ที่จ่าย สำหรับกรณีผู้จ่ายเงินได้หลายราย จ่ายเงินได้ให้แก่ผู้ถูกหักภาษี ณ ที่จ่าย ที่เป็นบริษัทหรือห้างหุ้นส่วนนิติบุคคลรายเดียว และ
ผู้จ่ายเงินได้ได้แต่งตั้งให้ผู้ถูกหักภาษี ณ ที่จ่ายนั้น เป็นตัวแทนเพื่อดำเนินการหักภาษี ณ ที่จ่าย ยื่นแบบ
ยื่นรายการภาษีเงินได้หัก ณ ที่จ่าย และนำส่งภาษีเงินได้หัก ณ ที่จ่ายแทนตน โดยต้องเป็นไปตามหลักเกณฑ์ วิธีการ และเงื่อนไข ดังต่อไปนี้

 ข้อ ๑ การแต่งตั้งตัวแทนเพื่อดำเนินการหักภาษี ณ ที่จ่าย ต้องปฏิบัติตามเงื่อนไข ดังต่อไปนี้

(๑) ต้องมีการระบุในสัญญาอย่างชัดเจนว่า ผู้จ่ายเงินได้ตกลงให้บริษัทหรือห้างหุ้นส่วนนิติบุคคล
ผู้ถูกหักภาษี ณ ที่จ่ายเป็นตัวแทนเพื่อดำเนินการหักภาษี ณ ที่จ่าย แทนผู้จ่ายเงินได้ โดยให้บริษัทหรือ
ห้างหุ้นส่วนนิติบุคคลผู้ถูกหักภาษี ณ ที่จ่ายมีหน้าที่หักภาษี ณ ที่จ่าย ยื่นแบบยื่นรายการภาษีเงินได้
หัก ณ ที่จ่าย และนำส่งภาษีเงินได้หัก ณ ที่จ่าย แทนผู้จ่ายเงินได้ ผ่านระบบอิเล็กทรอนิกส์ของกรมสรรพากร

(๒) ต้องมีการระบุวันเริ่มต้นและวันสิ้นสุดสัญญาแต่งตั้งตัวแทนและมอบอำนาจให้กระทำการแทนนั้น

(๓) สัญญาแต่งตั้งตัวแทนและมอบอำนาจให้กระทำการแทนตาม (๑) ต้องเสียอากรแสตมป์
เป็นตัวเงินผ่านระบบอิเล็กทรอนิกส์ของกรมสรรพากรเท่านั้น

(๔) ต้องเก็บรักษาสัญญาแต่งตั้งตัวแทนและมอบอำนาจให้กระทำการแทนตาม (๑) รวมถึงหลักฐานอื่น ๆ ที่เกี่ยวข้องกับแต่งตั้งตัวแทนนั้นไว้ ณ สำนักงานใหญ่ของผู้จ่ายเงินได้และบริษัทหรือห้างหุ้นส่วนนิติบุคคลผู้ถูกหักภาษี ณ ที่จ่าย ซึ่งเป็นตัวแทนเพื่อดำเนินการหักภาษี ณ ที่จ่าย พร้อมให้เจ้าพนักงานประเมินตรวจสอบได้

 ข้อ ๒ ให้บริษัทหรือห้างหุ้นส่วนนิติบุคคลที่จะเป็นตัวแทนเพื่อดำเนินการหักภาษี ณ ที่จ่าย
แทนผู้จ่ายเงินได้หลายรายตามประกาศนี้ ขอเปิดใช้สิทธิและยอมรับข้อตกลงการขอเป็นตัวแทน
เพื่อดำเนินการหักภาษี ณ ที่จ่าย แทนผู้จ่ายเงินได้ผ่านระบบเครือข่ายอินเทอร์เน็ตของกรมสรรพากร
(e-Filing) ระบบการให้บริการส่วนประกอบโปรแกรมสำหรับซอฟต์แวร์สำเร็จรูป (WHT Software
Component : SWC) หรือระบบให้บริการภาษีเงินได้หัก ณ ที่จ่าย สำหรับใช้งานออนไลน์ (WHT Services System : SVS) แล้วแต่กรณี

/ ข้อ ๓ ...

 ข้อ ๓ เมื่อบริษัทหรือห้างหุ้นส่วนนิติบุคคลซึ่งเป็นผู้ถูกหักภาษี ณ ที่จ่าย ได้รับสิทธิเป็นตัวแทนเพื่อดำเนินการหักภาษี ณ ที่จ่าย แทนผู้จ่ายเงินได้หลายรายตามข้อ ๒ แล้ว ให้บริษัทหรือห้างหุ้นส่วนนิติบุคคลในฐานะตัวแทนเพื่อดำเนินการหักภาษี ณ ที่จ่าย แทนผู้จ่ายเงินได้ มีหน้าที่ ดังต่อไปนี้

(๑) ยื่นแบบยื่นรายการภาษีเงินได้ ณ ที่จ่าย ภ.ง.ด.๕๓ ในฐานะผู้กระทำการแทน ผ่านระบบอิเล็กทรอนิกส์ของกรมสรรพากร

(๒) ในกรณีที่มีการออกใบเสร็จรับเงินหรือใบกำกับภาษีให้กับผู้จ่ายเงินได้ ในรูปแบบกระดาษ ให้ตัวแทนเพื่อดำเนินการหักภาษี ณ ที่จ่ายแทนผู้จ่ายเงินได้ระบุข้อความเพิ่มเติมในใบเสร็จรับเงินหรือ
ใบกำกับภาษีว่า “... (ชื่อ) ... ได้หักภาษี ณ ที่จ่ายในอัตราร้อยละ .... เป็นจำนวน ..... บาท แทนผู้จ่ายเงินได้แล้ว
และจะดำเนินการนำส่งภาษีดังกล่าวผ่านระบบอิเล็กทรอนิกส์ของกรมสรรพากร ภายในวันที่ ๑๕ ของ
เดือนถัดไป”

(๓) กรณีที่มีการออกใบเสร็จรับเงิน หรือใบเสร็จรับเงิน/ใบกำกับภาษี ที่ออกผ่านระบบ
e-Tax Invoice & e-Receipt ให้ตัวแทนเพื่อดำเนินการหักภาษี ณ ที่จ่ายแทนผู้จ่ายเงินได้ หมายเหตุเพิ่มเติมในใบเสร็จรับเงินหรือใบกำกับภาษี e-Tax Invoice & e-Receipt ว่า “... (ชื่อ) ... ได้หักภาษี ณ ที่จ่าย
ในอัตราร้อยละ .... เป็นจำนวน ..... บาท แทนผู้จ่ายเงินได้แล้ว และจะดำเนินการนำส่งภาษีดังกล่าว
ผ่านระบบอิเล็กทรอนิกส์ของกรมสรรพากร ภายในวันที่ ๑๕ ของเดือนถัดไป”

ข้อ ๔ เมื่อตัวแทนเพื่อดำเนินการหักภาษี ณ ที่จ่ายแทนผู้จ่ายเงินได้ ได้ปฏิบัติตามประกาศนี้ ให้บริษัทหรือห้างหุ้นส่วนนิติบุคคลในฐานะตัวแทนเพื่อดำเนินการหักภาษี ณ ที่จ่าย แทนผู้จ่ายเงินได้ สามารถใช้แบบ ภ.ง.ด.๕๓ และหลักฐานใบเสร็จรับเงินของกรมสรรพากรที่รับชำระภาษีหัก ณ ที่จ่าย เป็นหลักฐานในการเครดิตภาษี ตามมาตรา ๖๐ แห่งประมวลรัษฎากรได้

 ข้อ ๕ กรณีบริษัทหรือห้างหุ้นส่วนนิติบุคคลซึ่งเป็นตัวแทนเพื่อดำเนินการหักภาษี ณ ที่จ่าย
แทนผู้จ่ายเงินได้ ก่อนประกาศฉบับนี้มีผลใช้บังคับ และสัญญาแต่งตั้งตัวแทนและมอบอำนาจให้กระทำการแทน
มีการระบุวันสิ้นสุดสัญญาไว้ภายหลังประกาศฉบับนี้มีผลใช้บังคับให้ถือว่าสัญญาดังกล่าวเป็นไปตามเงื่อนไขตามข้อ ๑ ของประกาศนี้แล้ว ทั้งนี้ ผู้จ่ายเงินได้และบริษัทหรือห้างหุ้นส่วนนิติบุคคลที่เป็นตัวแทนเพื่อดำเนินการหักภาษี ณ ที่จ่าย ยังคงมีหน้าที่ต้องปฏิบัติตามข้อ ๒ ข้อ ๓ และข้อ ๔ ของประกาศนี้ และต้องเก็บรักษาสัญญา รวมถึงหลักฐานอื่น ๆ ที่เกี่ยวข้องไว้ ณ สำนักงานใหญ่ พร้อมให้เจ้าพนักงานประเมินตรวจสอบได้

 ข้อ ๖ บรรดาระเบียบ ข้อบังคับ คำสั่ง หรือทางปฏิบัติใดที่ขัดหรือแย้งกับประกาศนี้ให้เป็นอันยกเลิก

 ข้อ ๗ ประกาศนี้ให้ใช้บังคับสำหรับการจ่ายเงินได้ตั้งแต่วันที่ ๑ กรกฎาคม พ.ศ. ๒๕๖๘ เป็นต้นไป

 ประกาศ ณ วันที่  ๑๑  เมษายน  พ.ศ. ๒๕๖๘

 ปิ่นสาย สุรัสวดี

 (นายปิ่นสาย สุรัสวดี)

 อธิบดีกรมสรรพากร